tartuNLP/wikipedia-smugri-20251201 huggingface dataset:
Hibbing

Hibbing on kaupunki Yhdysvaltojen Minnesotan osavaltion koillisosassa, St. Louisin piirikunnassa. Vuoden 2010 väestönlaskennassa sen asukasluku oli 16 361. Hibbing on syntynyt Mesabi Range -vuoriston kaivostoiminnan myötä, ja se on nimetty rautamalmiesiintymän löytäneen Frank Hibbingin mukaan. Kaupungin reunalla on Hull–Rust–Mahoning-niminen maailman suurin rautamalmin avolouhos.
Hibbingin kaivoksissa työskenteli 1800- ja 1900-luvun vaihteessa runsaasti suomalaissiirtolaisia, paljon muun muassa Parkanon seudulta tulleita. Vuonna 2008 kaupunkiin pystytettiin suomalaissiirtolaisten muistokivi.
Hibbing tunnetaan myös Nobel-palkitun laulaja-lauluntekijä Bob Dylanin kotikaupunkina. Hän asui perheineen Hibbingissä 6-vuotiaasta 18-vuotiaaksi.
Ruotsista tullut Carl Eric Wickman alkoi vuonna 1914 kuljettaa kaivosmiehiä autolla töihin ja kotiin Hibbingissä. Siitä sai alkunsa Pohjois-Amerikan tunnetuin bussiyhtiö Greyhound Lines.
U-Kwon

Kim Yu-Kwon (, s. 9. Huhtikuuta 1992, Suwon, Etelä-Korea), paremmin tunnettuna artistinimellä U-Kwon (kor. 유권), on eteläkorealainen laulaja, jonka levy-yhtiö on Seven Seasons. Hän on laulaja ja tanssija Block B-yhtyeessä. Hän on myös jäsen Block B:n sub-unitissa, Bastarzissa P.O:n ja B-Bombin kanssa.
Biografia.
U-Kwon syntyi Suwonissa, Etelä-Koreassa. Hän valmistui Digital Seoul Culture and Art yliopistosta, ja opiskeli Anyang Technical lukiossa. 
Vuonna 2011 hän osallistui TV-ohjelmaan nimeltä "Dance Battle". Vuonna 2012, U-Kwon ilmoitti olevansa parisuhteessa mallin Jun Sye-Hunin kanssa.
Ura.
U-Kwon debytoi Block B-yhtyeessä huhtikuussa, 2011. Neljä vuotta myöhemmin ilmoitettiin, että U-Kwon osallistuisi Block B:n ensimmäiseen sub-unittiin, Bastarziin jäsenien P.O:n ja B-Bombin kanssa. Ryhmän ensimmäinen albumi julkaistiin 13. huhtikuuta 2015, ja toinen albumi 31. lokakuuta 2016. Siinä välissä U-Kwon ja B-Bomb nauhoittivat biisin "Bingle Bingle" Block B albumiin Blooming Period, joka julkaistiin 11. huhtikuuta 2016.
U-Kwon julkaisi ensimmäisen Japanilaisen soolo biisinsä "Painless" (痛くない), 24. kesäkuuta 2016. Hän oli itse säveltänyt biisin vampyyri lyhytelokuvaan nimeltä "Q Chan", jossa hän näytteli.
Kesäkuun 24, 2016 julkaistiin, että U-Kwon oli valittu idoli tanssi TV-ohjelmaan, "Hit The Stage". U-Kwon voitti ohjelman ensimmäisessä jaksossa hänen tanssiesityksellään, jossa hän näytteli Batmanin Jokeria.
2017 kesäkuussa U-Kwon ja toinen Block B jäsen P.O ansaitsivat Maxim K-Model Icon Idol palkinnon. Hän myös oli mukana ohjelmassa nimeltä "Seven-show, six-city tour of Japan" Block B jäsenen Taeilin kanssa 26. Elokuuta - 7. Syyskuuta 2017 asti mainostaakseen U-Kwonin ja Taeilin yhteistä ryhmää "T2U".
20. syyskuuta 2017, Block B Project-1 julkaistiin Japanissa. Albumissa oli viisi Block B jäsentä ja heidän biisejään useiden eri Japanilaisten artistien kanssa. U-Kwonin ja P.O:n biisi oli nimeltään "Winner" jossa oli mukana Japanilainen rap-artisti, Chanmina.
Lokakuu 18 julkaistiin, että U-Kwon oli valittu juontamaan The Power of K ohjelmaa Momoland Nancyn ja Monsta X Shownun kanssa. Ohjelma alkaa pyöriä televisiossa 2018 Tammikuuta alkaen Koreassa ja Japanissa.
Diskografia.
Pääartikkeli: Block B discography
Katso myös: Bastarz § Discography
Filmografia.
TV-ohjelmat
Draamat
Elokuvat
Aiheesta muualla.
Instagram
Fast &amp; Furious 9

Fast &amp; Furious 9 () on vuonna 2021 ensi-iltansa saanut yhdysvaltalainen toimintaelokuva, jonka ohjasi Justin Lin. Se on "Hurjapäät"-elokuvasarjan yhdeksäs osa.
Suhoi Su-17

Suhoi Su-17 () oli Neuvostoliitossa kehitetty suihkumoottorikäyttöinen rynnäkkökone, jossa oli muuttuvageometrinen siipi. Konetyypin prototyyppi lensi ensilentonsa vuonna 1969. Ensiesittely tapahtui 1970. Su-17 säilyi pitkään tuotannossa, joka päättyi vasta vuonna 1990. 
Su-17 kehitettiin Su-7 -mallista. Su-17 -mallissa asekuorman kapasiteetti on noin . Su-20 ja Su-22 -mallit olivat konetyypin vientiversioita. Neuvostoliiton satelliittivaltioissa eli itäblokissa nämä olivat usean maan ilmavoimien käytössä. 
Suhoi Su-17 saattaa kuljettaa asekuormaa maksimissaan 12x ripustuspisteessään enintään 4 000 kg. Lisäksi koneessa on kiinteästi 2x Nudelmann-Rikhter NR-30 -tyyppiset 30mm konetykit, joihin on 80 laukausta kumpaankin. Matalalla kone kykenee äänen nopeuden ylittävään nopeuteen, sekä korkealla 1,6 -kertaiseen äänennopeuteen. Lakikorkeus on jopa 18 000 metriä ja enimmäislentomatka noin 2 300 kilometriä. Taistelusäde tällä koneella on 1 150 km.
The Great Escape (videopeli)

The Great Escape on Denton Designsin kehittämä ja Ocean Softwaren julkaisema toimintaseikkailupeli. Peli on julkaistu vuonna Amstrad CPC:lle, Commodore 64:lle, DOS:lle ja ZX Spectrumille.
Pelin juoni perustuu elokuvaan "Suuri pakoretki". Pelissä ohjataan sotavankia tavoitteena paeta vankileiriltä. Peli käyttää isometristä kuvakulmaa.
Subaru Tribeca

Subaru Tribeca on katumaasturi, jota Subaru valmisti vuosina 2009–2014. Autoa myytiin joillakin markkinoilla nimellä Subaru B9 Tribeca.
Ahn Jaehyo

Ahn Jae-Hyo () taiteilijanimeltään Jaehyo () (s. 23. joulukuuta 1990 Busan, Etelä-Korea), on eteläkorealainen laulaja. Hän laulaa Block B -yhtyeessä.
Biografia.
Ahn Jae-Hyo syntyi Busanissa, Etelä-Koreassa, jossa hän asui vanhempiensa ja isoveljensä kanssa.
Ura.
Ennen hänen debyyttiiään Block B:n kanssa, Jaehyo oli ”ulzzang”, ja vuonna 2007 hän oli mukana Mnetin TV-sarjassa, joka keskittyi miespuolisiin ulzzangeihin, "꽃미남 아롱사태". Hän pyrki Beast-yhtyeeseen, mutta häntä ei valittu mukaan loukkaantumisen takia. Hän debytoi Block B:n kanssa huhtikuussa 2011.
Vuonna 2015 Jaehyo näytteli miespääosaa web-draamassa ”What On Earth Is Going On?” (도대체 무슨 일이야). Vuoden 2017 alussa hänestä tuli ensimmäinen korealainen idoli, joka esiintyi korealaisessa kalastuksen aikakauslehdessä ”Fishing News”.
Filmografia.
TV-ohjelmat
Web sarjat
Full Moon Fever

Full Moon Fever on yhdysvaltalaisen laulaja-lauluntekijä Tom Pettyn ensimmäinen studioalbumi. Albumin julkaisi 24. huhtikuuta 1989 MCA Records, ja sen ovat tuottaneet Petty, Jeff Lynne sekä Mike Campbell. "Full Moon Fever" oli Pettyn uran ensimmäinen albumi, joka julkaistiin hänen sooloalbuminaan. Tästä huolimatta albumilla soittavat kaikki Pettyn johtaman Heartbreakers-kokoonpanon muusikoista rumpali Stan Lynchia lukuun ottamatta. Albumilla vierailevat myös muun muassa Pettyn kanssa Traveling Wilburys -yhtyeessä soittaneet George Harrison ja Roy Orbison.
Albumin singleistä ”Free Fallin’”, ”I Won’t Back Down” ja ”Runnin’ Down a Dream” muodostui Pettyn uran suurimpia hittejä, ja niistä jokainen nousi Yhdysvalloissa Mainstream Rock Tracks -listan ykköspaikalle. Myös Music Television esitti kappaleiden musiikkivideoita runsaasti. "Full Moon Fever" muodostui Pettyn uran menestyneimmäksi albumiksi ja teki hänestä lopullisesti yhden rockin merkittävimmistä artisteista. Se oli myös ehdokas Vuoden albumin Grammy-palkintoon. "Full Moon Fever" nousi Yhdysvalloissa parhaimmillaan Billboard 200 -albumilistan kolmanneksi myyden viisinkertaista platinaa.
Kappale ”Love Is a Long Road” soi vuonna 2023 julkaistussa "Grand Theft Auto VI" -pelin trailerissa. Sen kuuntelumäärät Spotifyssä lisääntyivät trailerin julkaisun jälkeen 37 000 prosentilla.
Kappaleet.
Kaikki kappaleet kirjoittaneet Tom Petty ja Jeff Lynne, ellei toisin mainita.
Lost Patrol

Lost Patrol on Shadow Developmentin kehittämä ja Ocean Softwaren julkaisema toimintaroolipeli. Peli on julkaistu vuonna Amigalle, Atari ST:lle ja DOS:lle.
Peli sijoittuu Vietnamin sotaan vuoteen 1966. Pelissä ohjataan helikopterin pakkolaskusta selvinnyttä sotilasryhmää tavoitteena selviytyä vihollisjoukkojen keskeltä.
Kehitys.
Kehitystiimi koostui kahdesta henkilöstä: Simon Cooke (ohjelmointi) ja Ian G. Harling (grafiikka). Pelin grafiikka on tehty Deluxe Paint II -ohjelmalla Amigalla. Julkaisija Ocean Software halusi pelistä toimintapainotteisen kun taas kehittäjät halusivat päinvastaista. Oceanin vaatimuksesta pelistä tehtiin myös DOS-versio, jonka teki eri ryhmä kysymättä tietoja kehittäjiltä. Pelistä myös jäi pois sisältöä.
Pelissä on myös digitoitua grafiikkaa. Vuonna 1988 Harling aloitti grafiikan tekemisen ja lähetti viisi näytettä karkean suunnitelman kanssa seitsemälle yhtiölle, mutta sai hylkääviä vastauksia. Harling otti yhteyttä Blitz-yhtiöön, jonka Paul Giffard esitteli peliä Ocean Softwaren Gary Braceylle. Blitz lopetti toimintansa pian sen jälkeen, mutta Bracey jatkoi yhteyttä Harlingin kanssa. Harling työskenteli Cooken kanssa, joka lisäsi toiminnallisuuden. Harling piirsi vapaalla kädellä Deluxe Paintissa, mutta lisäsi digitoituja still-kuvia.
Harling teki kuvat 32 värillä Amigalla, josta karsittiin värejä Atari ST -versiota varten.
Vastaanotto.
"CU Amiga" -lehti antoi pelille arvosanaksi 83% arvostelussaan.
"Zero"-lehti antoi pelille arvosanaksi 89% arvostelussaan.
Panamantauti

Panamantauti on kasvitauti, joka leviää banaanikasvin juuriin: juuri on oireeton ja siitä kasvavat varret pilaantuvat ja mätänevät. Tämä on taudin uusin, neljäs muunnos (TR4 eli Tropical Race 4). Sen aiheuttaa "Fusarium oxysporum" f. sp. "cubense" -sieni, joka on immuuni sienimyrkyille eli sitä ei voi kontrolloida kemiallisesti.
Historia.
1950-luvulla panamantauti tuhosi siihen aikaan markkinoita hallinneen "Gros Michel" -banaanilajikkeen tuotannon, minkä seurauksena banaanintuottajat siirtyivät täysin tuottamaan Cavendish-banaania. Cavendishin sanotaan olevan maultaan vaatimaton verrattuna Gros Micheliin. 
Leviäminen.
Panamantaudin itiöt säilyvät hengissä lepotilassa maaperässä jopa 30 vuotta, ja leviävät helposti vesipisaroiden, mullan ja koneiden välityksellä. 
Taudin leviämistä edesauttaa banaaniviljelmien monokulttuuri: plantaaseilla kasvatetaan lähes yksinomaan Cavendish-lajiketta, mikä tekee viljelystä ja markkinoinnista halpaa ja tehokasta, mutta tarkoittaa samalla, että nämä kasvit ovat geneettisesti identtisiä ja siten haavoittuvia taudeille.
Panamantauti TR4.
Panamantauti TR4 tunnistettiin ensimmäisen kerran Taiwanin maaperästä 1990-luvun alussa. Se pysyi pitkään pelkästään Kaakkois-Aasian ja Australian vaivana, mutta vuonna 2013 se havaittiin myös Lähi-idässä ja Afrikassa. Estotoimenpiteista huolimatta elokuussa 2019 panamantauti oli levinnyt uudelle mantereelle, Latinalaiseen Amerikkaan, joka on maailman banaaniviennin keskus. Kolumbiassa julistettiin sen vuoksi kansallinen hätätila.
Vaikka maailmassa on kymmeniä banaanilajeja ja tuhat lajiketta, Cavendishille ei ole korvaajaa tällä hetkellä. Lajikkeista vain harva täyttää kaupallisen kasvatuksen, kuljetuksen ja markkinoinnin vaatimukset. Esimerkiksi Goldfinger- ja Mona Lisa -nimisistä lajikkeista ei tullut kaupallisesti menestyksekkäitä.
Tautia vastaan geenimuuntelulla.
Australialaiset tutkijat ovat onnistuneet kehittämään Cavendish-lajikkeen, joka näyttäisi saadun geenimuuntelun avulla immuuniksi panamantaudille. Villistä banaanilajista peräisin oleva rga2-geeni suojaa banaania sieneltä, toisessa menestyneessä linjassa on sukkulamadosta otettu cad9-geeni suojannut banaania sieneltä. Näitä ei kuitenkaan ole vielä vuosiin tulossa markkinoille, sillä tutkijat jatkavat työtään viisivuotisella kokeella, jossa on tarkoitus kasvattaa 9 000 kasvia.
P.O

Pyo Ji-Hoon ( s. 2. helmikuuta 1993, Soul, Etelä-Korea), paremmin tunnettuna artistinimellä P.O (), on eteläkorealainen rap-artisti, jonka levy-yhtiö on Seven Seasons. Hän on räppäri Block B-yhtyeessä. Hän on myös jäsen Block B:n sub-unitissa, Bastarzissa U-Kwonin ja B-Bombin kanssa.
Biografia.
P.O syntyi Soulissa, Etelä-Koreassa. Hän on kertonut, että hänen perheensä on hyvin rikas. Hän valmistui Hanlim Mullti Art koulusta.
Ura.
P.O:ta ei valittu Block B:n jäseneksi, koska hän epäonnistui ensimmäisessä esiintymiskokeessa. Vuosi myöhemmin P.O yritti esiintymiskoetta uudelleen sen jälkeen, kun hän oli harjoitellut enemmän ja laihtunut 10 kiloa, mikä ansaitsi hänelle paikan Block B:n jäsenenä.
P.O debytoi Block B -yhtyeessä huhtikuussa, 2011. Neljä vuotta myöhemmin ilmoitettiin, että P.O osallistuisi Block B:n ensimmäiseen sub-unittiin, Bastarziin jäsenien U-Kwon ja B-Bombin kanssa. Ryhmän ensimmäinen albumi julkaistiin 13. huhtikuuta 2015, ja toinen albumi 31. lokakuuta 2016.
2017 kesäkuussa P.O ja toinen Block B jäsen U-Kwon ansaitsivat Maxim K-Model Icon Idol palkinnon.
20. syyskuuta 2017, Block B Project-1 julkaistiin Japanissa. Albumissa oli viisi Block B jäsentä ja heidän biisejään useiden eri Japanilaisten artistien kanssa. P.O:n ja U-Kwonin biisi oli nimeltään "Winner" jossa oli mukana Japanilainen rap-artisti, Chanmina.
Syyskuun 19, 2017 ilmoitettiin, että P.O tekisi vihdoin hänen soolo debyyttinsä. Hän julkaisi biisin nimeltä "Men'z Night" syyskuun 27, jossa oli mukana laulaja Chancellor.
Diskografia.
Pääartikkeli: Block B discography
Katso myös: Bastarz § Discography
Filmografia.
TV-ohjelmat
Draamat
Suolakkosorsa

Suolakkosorsa ("Anas fulvigula") on keskikokoinen puolisukeltaja. Ulkonäöltään se on naarassinisorsan ja nokisorsan välillä. Se on läheistä sukua molemmille lajeille, ja sen on joskus harkittu olevan nokisorsan alalaji, mutta tämä käsitys ei pidä paikkaansa.
On kaksi selvää suolakkosorsapopulaatiota. Toinen populaatio, "A. fulvigula maculosa", elää Meksikonlahden rannikolla Alabaman ja Tamaulipaksen välillä. Toinen populaatio, "A. fulvigula fulvigula", asuu Keski- ja Etelä-Floridassa ja joskus eksyy Pohjois-Georgiaan.
Suolakkosorsan luontaisia saalistajia ovat: harmaakettu ("Urocyon cinereoargenteus"), kettu ("Vulpes vulpes"), minkki ("Neovison vison"), amerikansaukko ("Lontra canadensis"), haisunäätä ("Mephitis mephitis"), siiselit ("Spermophilus"), pesukarhu ("Procyon lotor"), sinisuohaukka ("Circus cyaneus"), muuttohaukka ("Falco peregrinus"), mississippinalligaattori ("Alligator mississippiensis"), näykkijäkilpikonna ("Chelydra serpentina"), härkäsammakko ("Lithobates catesbeianus") ja isobassi ("Micropterus salmoides").
Suolakkosorsa on kaikkiruokainen ja syö vesikasveja, ruohoja, hyönteisiä, etanoita ja joskus pieniä kaloja sekä nuorena hyönteisiä ja muita selkärangattomia.
GP3 Turkin Grand Prix 2011

GP3 Turkin Grand Prix 2011 oli GP3-kauden 2011 ensimmäinen osakilpailu, joka ajettiin 7.–8. toukokuuta İstanbul Parkin moottoriradalla Turkissa. Kilpailu ajettiin Formula 1:sten Turkin GP:n ohessa. Lauantain pitkän kilpailun voitti RSC Mücke Motorsportin Nigel Melker ja sunnuntain sprinttikilpailun Statuksen Alexander Sims.
Park Kyung

Park Kyung ( s. 8. heinäkuuta 1992 Soul Etelä-Korea) on eteläkorealainen laulaja, jonka levy-yhtiö on Seven Seasons. Hän on räppäri ja laulaja Block B -yhtyeessä.
Biografia.
Park Kyung syntyi Soulissa, Etelä-Koreassa. Hän ja Zico ovat lapsuuden ystäviä ja he kävivät koulua yhdessä. Kyung on valmistunut Inha-yliopistosta, teatteri- ja elokuva-alan laitoksesta. Park Kyung kuuluu Mensaan.
Ura.
Park Kyung aloitti rap-uransa promotoimalla underground-musiikkia Zicon kanssa. Hän käytti nimeä "Holke", mikä tarkoittaa Horse-K. 
Vuonna 2009 Park Kyung debytoi digitaalisella singlellä " The Letter" ollessaan duo Zicon kanssa.
27. elokuuta 2015 televisio-ohjelma "Problematic Men" ilmoitti, että Park Kyung tulisi ohjelmaan mukaan säännölliseksi jäseneksi 6. syyskuuta alkaen.
Kyungin soolokappale "Ordinary Love", jossa oli mukana hiphoptuottaja Kero sekä laulaja Park Boram, julkaistiin 21. syyskuuta 2015. Kappale ylitti useita korealaisia livelistoja julkaisupäivänään, ja se debytoi numero ykkösenä Melonissa sekä Gaon Weekly Digital-listalla.
25. toukokuuta 2016 Kyung julkaisi musiikkivideon kappaleelle "Inferiority Complex". Kappale on romanttinen duetto, jossa on mukana GFriendin Eunha.
15. joulukuuta 2016 ilmoitettiin, että Kyung aikoo julkaista singlensä "Ogeul Ogeul" neljä päivää myöhemmin. "Ogeul Ogeul" julkaistiin ensin mixtapena vuonna 2013. Otsikko on korealainen ilmaisu, joka tarkoittaa sitä tunnetta kun katsot jotain hyvin kliseistä.
8. tammikuuta 2017 Block B ilmoitti, että Park Kyung aikoo julkaista ensimmäisen mini-albuminsa, "Notebook", 18. tammikuuta. Albumi sisälsi viisi kappaletta, mukaan lukien kolme jotka olivat jo ennen julkaistu singleinä.
Park Kyung sävelsi Block B:n biisin "Yesterday", joka julkaistiin 6. helmikuuta 2017.
31. heinäkuuta 2017 MBC televisio network ilmoitti, että Park Kyung tulisi esiintymään uudessa televisio-ohjelmassaan "Mystery Rank Show 1, 2, 3", jota alettiin televisioida 4. elokuuta. Seuraavana päivänä Kyung julkaisi digitaalisen singlen, "Wiped" osana hyväksymiskampanjaa.
Diskografia.
Singlet
Filmografia.
Draamat
TV-ohjelmat
Anhaltin herttuakunta

Anhaltin herttuakunta () oli herttuakunta Saksassa vuosina 1806–1918. Alue kuuluu nykyään Saksi-Anhaltin osavaltioon.
Historia.
800-luvulla Anhaltin alue kuului Saksin herttuakuntaan. 1100-luvulla Anhalt päätyi rajakreivi Albrekt Karhun hallintaan. Albrektin kuollessa vuonna 1170 hänen pojastaan Bernhardista tuli Anhaltin kreivi. Bernhard kuoli vuonna 1212, jolloin hänen pojastaan Henrikistä tuli Saksin herttuakunnasta eronneen Anhaltin alueen hallitsija. Vuonna 1218 Henrik otti itselleen ruhtinaan arvonimen.
Ruhtinas Henrikin kuollessa vuonna 1252 Anhaltin ruhtinaskunta jaettiin hänen kolmen poikansa kesken. Nämä kolme ruhtinaskuntaa jaettiin keskiajalla yhä useampiin ruhtinaskuntiin, joista osa lakkasi olemasta 1600-luvulle tultaessa.
Anhaltin herttuakunta syntyi vuonna 1806, kun Napoleon korotti vielä olemassa olevat Anhaltin ruhtinaskunnat herttuakunniksi. Herttuakunnat yhdistyivät uudelleen vuonna 1863 yhdeksi yhtenäiseksi alueeksi. Ensimmäisen maailmansodan päätyttyä vuonna 1918 Anhaltin herttuakunnasta tuli Anhaltin vapaavaltio.
Suomi talviolympialaisissa 2018

Vuonna 2018 järjestetyissä Pyeongchangin talviolympialaisissa kilpaili 102 suomalaista urheilijaa 11 eri lajissa. Ensimmäiset kilpailijat valittiin 19. joulukuuta 2017, ja viimeiset ilmoitettiin 24. tammikuuta 2018. Päättäjäisissä joukkueen lipunkantajana toimi pikaluistelija Mika Poutala.
Jääkiekko.
Miesten turnaus.
Suomen miesten jääkiekkomaajoukkue selvisi turnaukseen sijoittumalla neljänneksi IIHF-maailmanrankingissa 2015.
Naisten turnaus.
Suomen naisten jääkiekkomaajoukkue selvisi turnaukseen sijoittumalla kolmanneksi IIHF-maailmanrankingissa 2016.
Päävalmentaja: Pasi Mustonen
Anniina Timonen

Anniina Timonen on suomalainen laulaja, joka voitti Idols-laulukilpailun kahdeksannen tuotantokauden vuonna 2017. Hän sai finaalissa 50,7 prosenttia äänistä. Timonen putosi kilpailusta juuri ennen semifinaalien alkua, mutta hänet nostettiin kilpailuun takaisin villinä korttina. Idols-voiton myötä Timonen sai levytyssopimuksen Universal Musicin kanssa.
Vuonna 2015 hän osallistui The Voice of Finland -laulukilpailuun, jossa hän eteni kaksintaistelu-nimiseen vaiheeseen saakka. Ennen Idols-kilpailuun osallistumista Anniina vieraili Et muista kuitenkaan -yhtyeen kappaleella ”Ei se haittaa”, josta tehtiin myös musiikkivideo. Anniinan rap-osuus on Anniinan itsensä kirjoittama.
Timosen ensimmäinen single on Idolsin finaalissakin esitetty voittokappale ”Syvään päähän”. Single julkaistiin käyttäen taiteilijanimenä pelkkää Anniina-nimeä. Timosen esikoisalbumi "Sä et tunne mua" julkaistiin 4. lokakuuta 2019.
Timonen on syntynyt Lappeenrannassa, mutta asuu nykyään Helsingissä. Hän kävi koulunsa Skinnarilan ja Sammonlahden kouluissa. Ylioppilaaksi hän kirjoitti Lappeenrannan Lyseon lukiosta. Lappeenrannan kaupunki palkitsi Timosen Idols-voitosta 2000 euron sekillä ja näköisnukella.
Eero Vottonen

Eero Vottonen (s. 17. joulukuuta 1983 Tampere) on suomalainen keittiömestari. Hän voitti suomalaisen Vuoden kokki -kilpailun vuonna 2012 ja edusti Suomea kansainvälisessä Bocuse d’Or -kokkikilpailussa vuosina 2016–2017 sijoittuen kuudennelle sijalle. Hän voitti kultaa Maailman keittiömestariliiton Global Chef Challenge -kilpailussa vuonna 2016. Suomalaiset kokit ja keittiömestarit valitsivat hänet vuoden 2017 Kokkien kokiksi. Hän kuuluu Suomen kokkimaajoukkueeseen.
Loppuvuodesta 2017 hän toimii Hans Välimäen johtaman helsinkiläisen ravintola Palacen keittiömestarina.
Hän on työskennellyt aiemmin esimerkiksi ravintola La Cocinassa, Lasipalatsissa, Michelin-palkituissa ravintoloissa Chez Dominique, Luomo, G.W. Sundmans ja Olo. Hän on osallistunut lentoyhtiö Finnairin liikemiesluokan vuoden 2017 ruokalistan suunnitteluun ja yhdessä HKScanin kanssa kehittänyt oman myyntiin päätyneen makkaran.
Ennen omaa edustustaan Vottonen valmensi Suomen vuosien 2013–2015 Bocuse d’Or -edustaja Matti Jämséniä.
Kari Kola

Kari Kola (s. 1978) on joensuulainen valotaiteilija ja Valoparta Oy:n yrittäjä. Kola on erikoistunut suuriin ulkoinstallaatioihin. 
Kola on toiminut maailmalla suurien ulkoilmateosten pioneerina ja suomalaisen valotaiteen edelläkävijänä. Hän on toiminut vuodesta 2001 lähinnä valon parissa. Hänellä on kokemusta muun muassa näyttelyiden, teatterin, tanssiteosten, festivaalien, klassisen musiikin ja oopperoiden parista. Vuodesta 2008 Kola on keskittynyt valotaiteen kehittämiseen ja suuriin ulkona toteutettaviin teoskokonaisuuksiin, jotka voivat sisältää useita taidemuotoja.
Kola on toiminut taiteellisena ja teknisenä vastaavana useissa tapahtumissa ja festivaaleissa ympäri Suomea.
Suuria valoteoksia hän on toteuttanut muun muassa Tšekin Prahassa ("Magical Garden" 2015), Portugalin Cascaisissa ("Nordic Elements" 2013, "4 Elements" with Nuno Maya &amp; Sylvain Moreau 2014 ja "Magical Garden" 2016), Sloveniassa Ljubljanassa ("Park Geometrica" 2015), Turkissa Istanbulissa ("Light is Here" 2015), Ranskassa Pariisissa ("Light is Here" 2015), Kroatiassa Pulassa ("Nordic Wave" 2015), Hollannissa Eindhovenissa ("Magical Garden" 2016 ja "Story of Light" 2017), Englannissa Durhamissa ("Frequencies" 2017). 
Suomessa Kolan töitä on nähty pitkään, muun muassa "Kaivos elää" Outokummun vanhassa kaivoksessa 2010 ja 2011, "Vesitorni" Tampereen Näsinneulassa 2012, "Joen varjot", Valonkaupunki 2013 Jyväskylässä, "Maailma elää" 2014 Jyväskylän messujen yössä, "Koski" Tampereen valoviikkojen 50-vuotisjuhlateos 2015 ja "Color Park" LUX-Helsinki 2016, "Luminous Finland 100" Suomen 100-vuotisjuhlien pääteos.
Kola on tehnyt "Luminous Finland 100" -valoteossarjan, joka on yksi suurimmista valoteossarjoista maailmassa. Hän avasi YK:n kansainvälisen Valon vuoden 2015 teoksellaan "Light Is Here" Unescon pääkonttorissa Pariisissa. 
Tammikuussa 2018 Kola osti Joensuun Botania-puutarhan, ja hänen tavoitteenaan on kolminkertaistaa kävijämäärä sekä saada puutarhalle kansainvälistä julkisuutta.
Tor Edvin Dahl

Tor Edvin Dahl , salanimi "David Torjussen", (s. 10. syyskuuta 1943 Oslo, Norja) on norjalainen kirjailija, joka on kirjoittanut niin tietokirjoja, romaaneja ja näytelmiä kuin nuortenkirjojakin. Hän on sukupolvensa tuotteliaimpia kirjoittajia. Epätasaisen tuotannon parhaimmistoa on kaunokirjallisuus ja erityisesti rikosromaanit.
Dahlilta on suomennettu joitakin nuortenkirjoja sekä Ruijasta kertova kuvateos.
Dahlin vanhemmat olivat helluntailaisia, ja helluntailaisuudella on suuri merkitys hänen teostensa taustalla. Helluntailaisuusympäristö on teoksissa usein tapahtumapaikka, ja uskonnollinen problematiikka on kaiken kaikkiaan keskeistä hänen tuotannossaan. Hän on kirjoittanut myös rikosromaaneja, aiemmin nimellä David Torjussen, myöhemmin omalla nimellä. Tuotantoon kuuluu myös runsaasti kuunnelmia
Taula (tulen sytyttäminen)

Taula on taulakäävästä ("Fomes fomentarius") saatava sytyke eli herkästi tuleen syttyvä tulentekotarvike, jota on ennen vanhaan käytetty tulen sytyttämisessä tuluksilla. Tähän viittaa myös sen tieteellinen nimi (lat. fomes: taula, sytyke). 
Taulaa valmistettaessa käävän itiöemä ensin kuorittiin, sitten poistettiin pillit ja saatu käävänsisusta (malto) laitettiin likoamaan koivun­tuhka­lipeä­liuokseen pariksi päiväksi. Liotuksen jälkeen kostea käävänsisus nuijittiin ja kaulittiin levyiksi. Näistä taulalevyistä sitten otettiin sopivia paloja tulentekoon. Tulenteossa kipinällä on sytytetty taula ja sillä sitten jotakin isompaa sytykettä, esimerkiksi sytykerullaa tai pallomaiseksi pyöriteltyä heinä- tai katajanniinikasaa.
Taula kytee useita tunteja, ja sitä on vanhoina aikoina käytetty myös tulen siirtämiseen paikasta toiseen. Samanlaiseen tarkoitukseen on käytetty Suomessa arinakääpää. Alpeilta löytyneellä esihistoriallisella Ötzillä oli tulentekovarusteissaan taulakääpää.
Pekingin ankka

Pekingin ankka on tunnettu pekingiläinen ruokalaji, joka valmistetaan nimensä mukaisesti ankasta. Ankka käytetään usein lähes kokonaan ja se tarjoillaan useassa osassa. Pekingin ankan valmistaminen on suhteellisen työlästä ja tyypillisesti sitä tarjoillaankin ravintoloissa kodin ruokapöydän sijaan.
Valmistus.
Pekingin ankka lienee kuuluisin pekingiläinen ruokalaji. Sen valmistamiseen käytetään erityistä ankkarotua. Ankat kasvatetaan pienissä häkeissä ja koska ne eivät pääse liikkumaan, niiden lihasta tulee erityisen mureaa. Linnut teurastetaan noin kuusiviikkoisina, minkä jälkeen ankka pestään sisältä vedellä ja sen nahka erotetaan lihasta paineilmalla, jotta rasva pääsee valumaan pois myöhemmän paistamisen aikana. Nahasta tulee näin rapea ja liha säilyy mureana. Tämän vaiheen jälkeen lintu valellaan makealla liuoksella ja ripustetaan kuivumaan. Lintu kuivuu vähintään 24 tuntia ja parhaat olosuhteet kuivumiselle tarjoaa kylmä ja navakka tuuli. Perinteisesti se paistetaan riippuen lieriön muotoisessa uunissa. Viimeisessä vaiheessa nahka ja liha leikellään pieniksi viipaleiksi. Ankan leikkaaminen vaatii taitoa ja joskus ravintolat suorittavat leikkuun yleisön nähden.
Tarjoilu.
Tarjoiluun kuuluu usein miltei koko ankka ja se saatetaan tarjoilla useassa eri osassa. Osia on tavallisesti kolme ja niistä ensimmäiseen kuuluu nahka hoisin-kastikeessa, pilkottua vihersipulia, sekä ohut vehnäleipä tai sämpylä. Ensimmäinen tarjoilu syödään yhdessä voileivän tapaan. Toinen tarjoilu koostu varsinaisesta lihasta, joka tarjoillaan kasvisten kanssa. Aterian viimeinen osa koostuu ankan luut käsittävästä sopasta kiinankaalin kera. Luut murskataan, mutta aterian viimeinen osa sisältää niiden lisäksi usein myös kokonaiset ankan jalat. Monet kiinalaiset pitävät ankan räpylää herkkuna.
Ravintolat.
Monimutkaisen valmistuksen takia Pekingin ankkaa syödään yleensä vain ravintoloissa. Vanhin pekingiläinen Pekingin ankkaa tarjoileva ravintola on vuonna 1855 avattu Bianyifang Chongwenin portin lähellä. Miltei yhtä vanha on hieman tunnetumpi Quanjude, jolla on useampia sivuliikkeitä Pekingissä. Sen vanhimmat sivuliikkeet sijaitsevat Wangfujingissa ja Hepingmenissä alkuperäisen sijaitessa lähellä Qianmenia. Vanhat ravintolat ovat suosittuja ja niihin tarvitaan yleensä pöytävaraus. Niiden lisäksi Pekingin ankkaa tarjoillaan useissa muissa paikallisissa ravintoloissa.
Espanjan lähetysasemat Kaliforniassa

Espanjan lähetysasemat Kaliforniassa olivat asemia, joiden kautta Espanja suoritti katolista lähetystyötä nykyisessä Kalifornian osavaltiossa. Lähetysasemia perustettiin Kaliforniaan kaiken kaikkiaan 21 vuosina 1769–1833. Lähetystyön tarkoituksena oli käännyttää alueen alkuperäiskansat kristinuskoon. Lähetystyötä tekivät etupäässä fransiskaanit. Lähetysasemat menestyivät aina 1830-luvulle asti, jolloin itsenäistynyt Meksiko ryhtyi myymään lähetysasemien omistamaa maata rikkaille kansalaisille.
Nykyaikana espanjalaisten lähetysasemien rauniot ovat Kalifornian suosituin historiallinen nähtävyys. Monet Kalifornian suurimmista kaupungeista, kuten San Diego, Los Angeles, San Jose ja San Francisco, ovat syntyneet lähetysasemien ympärille.
Felix Hedman

Felix Leopold Hedman (8. heinäkuuta 1871 Kajaani – 24. helmikuuta 1935) oli suomalainen insinööri ja Valtion rikkihappo- ja superfosfaattitehtaiden ensimmäinen toimitusjohtaja.
Hedmanin vanhemmat olivat vankilanjohtaja Petter Leonard Hedman ja Augusta Petronella Elisabet Malmgren. Hän kävi kahdeksan luokkaa lyseota ja valmistui insinööriksi 1896.
Hedman oli Turun apulaiskaupungininsinöörinä 1897–1899 ja rakennuskonttorin työpäällikkönä 1899–1901 sekä Kuopion kaupungin isännöitsijänä ja kaupungininsinöörinä 1901. Hän oli myös Turun teollisuuskoulun tie-, vesi- ja siltarakennusopin, mekaniikan, fysiikan ja geometrian opettajana 1898–1901. Hedman lähti sitten Kaukasiaan Nobel-veljesten öljy-yhtiön Branobelin palvelukseen. 
Hedman oli Nobelin Balahanyn naftakaivoksen osastopäällikkönä 1902–1904, naftakenttien johtajana Dagestanissa 1904–1906, yli-insinöörinä Bakussa 1906 sekä kaikkien Nobel-yhtiön Kaukasiassa, Transkaspiassa ja Krimillä sijainneiden naftakaivosten pääjohtajana 1907–1917. Venäjän vallankumouksen jälkeen Hedman oli Nobel-yhtiön päähallituksen käytettävänä ensin Pietarissa ja sitten Tukholmassa 1917–1920. Suomeen palattuaan Hedman oli vuonna 1920 perustetun Suomen valtion rikkihappo-ja superfosfaattitehtaiden toimitusjohtajana 1920–1935. Yhtiön pääkonttori oli Lappeenrannassa. 
Hedman oli Lappeenrannan kaupungin rahatoimikamarin jäsenenä 1922–1925 ja Lappeenrannan kaupunginvaltuuston jäsenenä 1926–1928. Hän oli myös useiden valtuuston asettamien valiokuntien jäsenenä ja puheenjohtajana 1924–1930.
Felix Hedman oli naimisissa 1897–1927 Fanny Sofia Flodströmin (k. 1927) kanssa.
Heavy Metal Kids

Heavy Metal Kids on brittiläinen hard rock -yhtye, joka perustettiin vuonna 1973 Lontoossa. Yhtyeen perustivat kitaristit Mickey Waller ja Cosmo, basisti-laulaja Ronnie Thomas, rumpali Keith Boyce, sekä laulaja Gary Holton. Yhtye otti nimensä William S. Burroughsin "Nova Express" -kirjassa esiintyneestä katujengistä. Yhtyeen musiikissa oli myös vaikutteita glam rockista sekä varhaisia punk -vaikutteita (proto-punk). Yhtye ei koskaan saavuttanut suurta kaupallista suosiota, mutta on saanut huomiota kuuluisilta muusikoilta, kuten The Rolling Stonesin kitaristi Keith Richardsilta.
Yhtye julkaisi kolme studioalbumia ennen johtohahmonsa, solisti Gary Holtonin kuolemaa vuonna 1985. Yhtye teki paluun vuonna 2002 ja julkaisi uuden studioalbumin seuraavana vuonna.
Edvin Stenström

Edvin Stenström (7. elokuuta 1879 Tenhola – 15. kesäkuuta 1926 Helsinki) oli suomalainen näyttelijä. Pääosan urastaan hän teki ruotsinkielisen teatteritaiteen parissa, lisäksi hänellä oli roolitehtäviä muutamissa 1920-luvun mykkäelokuvissa. Stenström työskenteli myös viihteellisen säveltaiteen alalla.
Elämä ja ura.
Stenströmin vanhemmat olivat tehtaantyömies Gustaf Wilhelm Stenström ja Mathilda Sveholm. Ennen näyttämötaiteilijan uraansa hän työskenteli kultaseppänä.
Stenström näytteli Helsingin ruotsinkielisissä teattereissa vuodesta 1898 vuoteen 1926, viimeisimpänä hänellä oli pesti Helsingin Ruotsalaisessa Teatterissa 1919–1926. Stenströmin näyttämötehtäviä olivat muuan muassa "Pohjalaisten" Salttu ja "Värmlantilaisten" Sven. Muista rooleista mainittakoon vanginvartija näytelmässä "Daniel Hjort" ja ajomies näytelmässä "Pygmalion".
Näyttelijän uransa ohella Stenström esiintyi kuplettilaulajana ja ohjasi lukuisia nuorisoseurojen näytelmiä.
Stenströmillä oli neljä elokuvatehtävää. "Polyteekkarifilmissä" hän näytteli Poseidonia ja "Suursalon häissä" hänellä oli Tuomaan rooli. Molemmat elokuvat saivat ensi-iltansa 1924 ja ovat ainakin osittain säilyneet jälkipolville. Vuonna 1930 julkaistussa näyttelijämatrikkelissa on mainittu myös roolit elokuvissa "Rakkauden kaikkivalta" (1922) ja "Viisikymmentävuotta myöhemmin".
Anna Mangström

Anna Mangström (25. marraskuuta 1897 Jokioinen – 26. joulukuuta 1927) oli suomalainen näyttelijä. Suomen Kansallisteatterissa näytellyt Mangström sai tunnustusta useista nuorten naisten osistaan.
Elämä ja ura.
Mangström kävi Suomen Kansallisteatterin oppilaskoulun ja liittyi Kansallisteatteriin 1919. Mangströmin merkittävimpiä saavutuksia olivat nimiosa Minna Canthin näytelmässä "Anna Liisa" ja Elinan rooli "Elinan surmassa". Jälkimmäistä roolia hän tulkitsi varhaiseen kuolemaansa asti. Vuonna 1930 julkaistun näyttelijämatrikkelin mukaan Mangström ei taiteilijana ehtinyt "ratkaisevasti" ilmentää lahjojaan ja taipumuksiaan.
Lokakuussa 1921 ensi-iltansa Kansallisteatterissa saanut "Danton" oli kauden suuri tapaus. Mangströmillä oli kappaleessa roolitehtävä. Rafael Koskimies luonnehti Mangströmiä sen yhteydessä "kokeneeksi ja hyväksi voimaksi".
Aikoinaan pahennusta ja laaja-alaista keskustelua herättäneessä näytelmässä "Tohvelisankarin rouva" Mangström näytteli paimenpoika Matin roolin.
Bastarz

Bastarz () on eteläkorealaisen Block B -yhtyeen aliryhmä, joka perustettiin vuonna 2015. Se koostuu kolmesta jäsenestä: Block B:n kahdesta päätanssijasta, B-Bombista ja U-Kwonista sekä räppäri P.O:sta. Sen debyyttialbumi "Conduct Zero" julkaistiin 13. huhtikuuta 2015, mitä seurasi yhtyeen toinen minialbumi, "Welcome 2 Bastarz", 31. lokakuuta 2016.
Historia.
Levy-yhtiö Seven Seasonsin toimitusjohtaja valitsi Block B:stä jäsenet Bastarziin. 5. ja 6. huhtikuuta 2015 Block B julkaisi sooloteaserin ilmoittaakseen, että P.O, U-Kwon ja B-Bomb perustaisivat Bastarzin. Zico sävelsi Bastarzin ensimmäisen singlen, "Zero For Conduct", joka julkaistiin albumin yhteydessä 13. huhtikuuta 2015. Albumi koostui viidestä laulusta: "Zero For Conduct", "Charlie Chaplin", "Thief", "Nobody But You", "Sue Me".
Seuraavana vuonna 2016 Bastarz julkaisi lokakuun lopulla toisen albuminsa "Welcome 2 Bastarz", jonka ensimmäinen single oli "Selfish &amp; Beautiful Girl", joka oli P.O:n säveltämä. Toinen single oli "Make It Rain", jonka oli säveltänyt Dean. Bastarz julkaisi kappaleelle "That's Right" videon, jossa jäsenet kuvaavat toisiaan matkustellessaan
Diskografia.
Albumit
Single albumit
Kalafile Walewska

Kalafile Walewska on hienostunut kalaruokalaji, jonka arvellaan olevan nimetty Napoleon I:n hoviin kuuluneen puolalaisen kreivitär Marie Walewskan (1786–1817) mukaan. 
Useimmiten nykyään fileenä käytetään kuhaa, mutta siihen lienee alun perin käytetty erilaisia kampelalajeja, lähinnä merianturaa. Olennaisena on fileen hidas kypsentäminen valkoviinissä sekä kastike, johon kuuluu sitruunamehu sekä garnityyri, johon on käytetty tryffeleitä ja herkkusieniä sekä hummeria tai vaihtoehtoisesti katkarapuja. Annokseen on kuulunut perinteisesti perunamuhennos.
Kapinakoodi

Kapinakoodi () on avoimen lähdekoodin ja Linux-käyttöjärjestelmän kehityksestä kertova kirja.
Kirjan on tehnyt Glyn Moody ja se on julkaistu suomeksi vuonna 2001. Kirja kertoo muun muassa GNU-projektin taustoista sekä IBM:n valinnasta tukea Linux-alustaa.
Nissan NV

Nissan NV ("Nissan Van") on Nissanin vuodesta 2011 lähtien valmistama suurikokoinen pakettiautomalli, jota myydään Pohjois-Amerikan markkinoilla.
Moottorivaihtoehdot ovat 4,0-litrainen V6 (271 hv) ja 5,6-litrainen V8 (317 hv), joiden molempien yhteydessä on viisiportainen automaattivaihteisto ja takaveto.
At War with the Mystics

At War with the Mystics on yhdysvaltalaisen psykedeelistä rockkia tekevän yhtyeen The Flaming Lipsin yhdestoista studioalbumi, jonka julkaisi Warner Bros Records 4. huhtikuuta 2006. Albumissa on enemmän poliittisia sanoituksia kuin heidän aiemmissa albumeissaan, Yoshimi Battles the Pink Robots tai The Soft Bulletin.
Albumi voitti vuonna 2006 parhaiten suunnitellun albumin ja parhaan rockalbumin Grammyn.
Kiistetty oikeus

Kiistetty oikeus ("Business as Usual") on Lezli-An Barrettin käsikirjoittama ja ohjaama brittiläinen draamaelokuva vuodelta 1987. Seksuaalisen häirinnän julkituonnista potkut saanutta Babsia esittää Glenda Jackson ja hänen aviomiestään, niin ikään työttömäksi joutunutta entistä pääluottamusmiestä, John Thaw. Babsin esimiestä näyttelee Eamon Boland.
Juoni.
Tositapaukseen perustuvassa tarinassa naistenvaateketjun Liverpoolissa sijaitsevan liikkeen viisikymppinen myymäläpäällikkö Babs (Jackson) mainitsee lopultakin esimiehelleen (Boland) tämän vuosia jatkuneesta myyjättärien käpälöinnistä ja saa potkut. Babs on ottanut työpaikan hiljattain, kun hänen pääluottamusmiehenä työskennelyt miehensä Kieran (Thaw) jäi työttömäksi lakkautetusta tehtaasta. Kieran on ay-taustansa vuoksi mediajulkkis, ja nyt hänen elämänmuutoksestaan ”kotiäidiksi” tehdään tv-dokumenttia. Isänsä kehotuksesta ja vasemmistoradikaalin veljensä ja ammattiyhdistyksen avustamana Babs nostaa laittoman irtisanomisensa mediajulkisuuteen. Ammattiyhdistys osoittaa viikkoja mieltä uuteen konseptiin remontoidun vaateliikkeen edessä ja estää asiakkaiden pääsyn kauppaan. Seksuaalista häirintää harrastaa myös poliisi tehdessään mielenosoituksesta pidätetylle naiselle perusteettoman ruumiintarkastuksen. Babs vaatii työpaikkansa palauttamista sillä uhalla, että mielenosoitukset laajenevat kaikkien ketjun myymälöiden eteen ympäri maata. Hän saa vaatimuksensa läpi.
Tuotanto.
Elokuvan käsikirjoittaja-ohjaaja Lezli-An Barrett tuli tunnetuksi feministisistä mielipiteistään suffragettien toiminnasta kertovalla lyhytelokuvallaan "An Epic Poem" (1982). Hänen ensimmäinen pitkän elokuvan käsikirjoituksensa ei tahtonut ay-myönteisyytensä takia millään päästä tuotantoon Margaret Thatcherin ajan Britanniassa, kunnes Barrett sai suostuteltua pääosaan arvostetun näyttelijän Glenda Jacksonin. Sen myötä aiheesta kiinnostuivat israelilaistuottajat Menahem Golan ja Yoram Globus, ja heidän toimintaelokuvistaan tunnetun amerikkalaisyhtiönsä Cannon Filmsin Lontoon-osasto tuli elokuvan tuottajaksi.
Vastaanotto ja jälkimaine.
"Kiistetty oikeus" sai Britanniassa ristiriitaisen vastaanoton. Sitä pidettiin toisaalta naiivina naisasian puolesta taisteluna, toisaalta sen näyttelijäsuorituksia kehuttiin. Suomessa elokuva ei tuotu teattereihin, vaan se julkaistiin VHS-videona 1988 ja esitettiin televisiossa maaliskuussa 1996 (Yle TV1) ja toukokuussa 2000 (Nelonen). "Helsingin Sanomien" televisiosivun esittelyssä Mikael Fränti koki elokuvan harvinaisen onnistuneena yrityksenä käsitellä poliittisia teemoja yleisöfilmissä: ”Liikaa ohjelmallisuutta vältetään, kannanotot esitetään raikkaasti.” "Video-oppaassa" vuodelta 1994 Sam Inkinen kutsuu elokuvaa ehkä liiankin provokatiiviseksi toteutukseksi aiheestaan. Hän kehuu päteviä näyttelijöitä ja antaa elokuvalle kaksi tähteä viidestä, mikä vastaa sanallista arviota ”keskinkertainen”.
Give Up

Give Up on yhdysvaltalaisen indie pop yhtye The Postal Servicen ainoa studioalbumi, jonka julkaisi Sub Pop 19. helmikuuta 2003. The Postal Service on toinen Sub Popin julkaisema albumi, joka saavutti platinaa Yhdysvalloissa. Kappaleille "The Districts Sleep Alone Tonight", "We Will Become Silhouettes" ja "Such Great Heights" on julkaistu musiikkivideot 
The Postal Service oli Ben Gibbardin ja Jimmy Tamborellon lyhytkestoinen sivuprojekti, jotka olivat työskennelleet aiemmin yhdessä. He päättivät tehdä Give Up - albumin, joka oli yhtyeen ainoa studioalbumi. He järjestivät kiertueen albumin julkaisun jälkeen.
9. huhtikuuta 2013 Sub Pop julkaisi deluxe - version albumista, "Give Up Deluxe 10th Anniversary Edition". 
Aiheesta muualla.
"Give Up" Discogsissa
Dihoplus

Dihoplus on sukupuuttoon kuollut sarvikuonosuku, joka eli Euraasiassa. Suvun lajit olivat suurikokoisia, kaksisarvisia sarvikuonoja. Tyyppilaji on "Dihoplus schleiermacheri" myöhäismioseenilta. Muita mahdollisia lajeja ovat ’"Dihoplus"’ "pikermiensis" myöhäismioseenilta ja ’"Dihoplus"’ "bethlehemsis" myöhäisplioseenilta. "Dihoplus" ja lähisukulaiset "Stephanorhinus", "Pliorhinus" ja "Coelodonta" ovat osa euraasialaisten sarvikuonojen kirjoa, jonka sukulaissuhteita ei ole pystytty selvittämään kunnolla.
Liu Yifei

Liu Yifei (s. 25. elokuuta 1987 Wuhan), syntymänimeltään An Feng, nykyinen virallinen nimi Liu Ximeizi, on kiinalais-amerikkalainen näyttelijä, malli ja laulaja. Hän aloitti uransa vuonna 2003 esiintymällä kahdessa televisiosarjassa, joista jälkimmäinen oli Louis Cha’n wuxia-romaaniin perustuva "Demi-Gods and Semi-Devils". Vuonna 2006 Liu voitti Kiinan televisioalan Golden Eagle -palkintogaalassa yleisön suosikkiäänestyksen (”Golden Eagle Goddess”).
Liun ensimmäinen merkittävä elokuvarooli oli suuren budjetin Hollywood-elokuvassa "The Forbidden Kingdom – kaksi mestaria" vuonna 2008. Hän voitti parhaan naisnäyttelijän Golden Lotus -palkinnon Macaon elokuvajuhlilla vuonna 2013. Liu näyttelee pääosaa Bille Augustin ohjaamassa elokuvassa "The Chinese Widow", jonka ensi-ilta oli Shanghain elokuvajuhlilla vuonna 2017.
Marraskuussa 2017 Liu valittiin Mulanin rooliin Disneyn samannimisen animaatioelokuvan näyteltyyn versioon, joka sai ensi-iltansa vuonna 2020.
Luettelo Sveitsin kunnista

Sveitsissä on 2 202 kuntaa (tilanne 1.1.2020). Viime vuosina lukumäärä on ollut laskussa seuraavasti: 
Vähiten kuntia on Basel-Stadtin ja Glarusin kantoneissa, kolme molemmissa. Eniten kuntia on Bernin kantonissa, yhteensä 342.
Kunnat ja hallintoalueet kantoneittain.
&lt;br&gt;
Olga Hepnarová

Olga Hepnarová (30. kesäkuuta 1951 – 12. maaliskuuta 1975) oli tšekkoslovakialainen joukkomurhaaja. Hän surmasi kahdeksan ihmistä Prahassa 10. heinäkuuta 1973 ajamalla kuorma-autolla heidän päälleen. Uhrit seisoivat tapahtumahetkellä pysäkillä odottamassa raitiovaunua. Hepnarová tuomittiin kuolemaan ja teloitettiin hirttämällä vuonna 1975. Hän oli viimeinen Tšekkoslovakiassa teloitettu nainen.
Hepnarová kärsi elämänsä aikana mielenterveysongelmista. Hän yritti itsemurhaa ensimmäisen kerran 13-vuotiaana. Ennen surmatekoon ryhtymistään heinäkuussa 1973 hän kirjoitti kirjeen, jossa hän kertoi haluavansa kostaa perheelleen ja maailmalle. Psykiatrisissa tutkimuksissa hänet todettiin syyntakeiseksi, eikä hän osoittanut katumusta teostaan.
Vuonna 2016 sai ensi-iltansa tšekkiläinen elokuva "Minä, Olga Hepnarová". Se esitettiin Berliinin elokuvajuhlilla.
Markus Aremo

Markus Ara Aremo (s. 1. huhtikuuta 1969 Tuusula) on suomalainen keittiömestari ja ravintola-alan yrittäjä. Hän voitti suomalaisen Vuoden kokki -kilpailun vuonna 1999. 
Henkilöhistoria.
Markus Aremo syntyi Arto Aremon ja Sirkka-Liisa Koskisen perheeseen. Hän tuli ylioppilaaksi 1988 ja valmistui hotelli- ja ravintolaesimieheksi 1994. Hän toimi vuosina 2015–2017 ravintoloitsijana ja keittiömestarina 25-paikkaisessa helsinkiläisessä Regina-ravintolassa, joka kuitenkin lopetti toimintansa vuonna 2017. Aiemmin Aremon toimiessa helsinkiläisen ravintola Georgen keittiömestarina paikan taso tunnustettiin vuosina 2004–2006 arvostetulla Michelin-tähdellä. Hän on toiminut myös esimerkiksi Carma-ravintolan (Michelin-tähti vuonna 2008) ja sitä seuranneen La Table -bistron ravintoloitsijana ja keittiöpäällikkönä.
Arimon puoliso vuodesta 1993 on filosofian maisteri Nina Aremo.
Markku Särelän raamatunkäännös

Markku Särelän raamatunkäännös on Suomen tunnustuksellisen luterilaisen kirkon pastorin, teologian kunniatohtori Markku Särelän (10. heinäkuuta 1936 – 18. lokakuuta 2024) tekemä raamatunkäännös, joka ilmestyi marraskuussa 2017. Toinen, korjattu painos, on julkaistu vuonna 2018 Käännös on mahdollisimman tarkasti alkukieliin perustuva mutta kuitenkin sujuvaa suomea. Joissakin kohdissa käännös eroaa Vanhasta kirkkoraamatusta ja on samantapainen kuin vuoden 1776 Biblia. Käännöksessä on kääntäjän tekemät väliotsikot.
Kotimaa24:ssä Jussi Rytkönen huomauttaa, että pikemmin kuin käännöksestä, voisi puhua vuoden 1938 käännöksen kielenhuolletusta versiosta.
Maali (urheilusuoritus)

Maali on suoritus, jossa urheilija onnistuu saattamaan pelivälineen, kuten pallon tai kiekon, maaliin. Maali on palloilussa ja erityisesti joukkueurheilussa käytetty abstrakti termi. Tyypillisesti ottelun voittaa eniten maaleja tehnyt joukkue.
Paljon maaleja tekevää pelaajaa voidaan arkikielessä kutsua maaliahneeksi.
Parhaille maalintekijöille jaettavia palkintoja.
Jalkapallossa ja jääkiekossa on tapana palkita vuosittain eniten maaleja tehneitä pelaajia.
Keltainen perhonen

Keltainen perhonen ("The Clouded Yellow") on Ralph Thomasin ohjaama mustavalkoinen brittiläinen jännityselokuva vuodelta 1950. Sen ovat käsikirjoittaneet Eric Ambler ja Janet Green, ja pääosia näyttelevät Jean Simmons, Trevor Howard, Sonia Dresdel ja Maxwell Reed.
Juoni.
Britannian tiedustelupalvelusta pois jättäytynyt David Somers (Howard) löytää työtä Hampshiressä sijaitsevan maalaiskartanon perhoskokoelman luetteloijana. Lapsuuden traumaa kantavaa ja ankaran tädin kasvattamaa perheen aikuistunutta tytärtä Sophieta (Simmons) syytetään riistanvartijan murhasta. Somers ja Sophie karkaavat yhdessä poliisin välttämiseksi ja asianajajan hankkimiseksi. Lontoon ja Newcastlen kautta he päätyvät Liverpooliin, jossa he yrittävät päästä laivaan ja pois maasta. Murhaajan todellinen henkilöllisyys paljastuu loppuhuipennuksessa varaston katolla.
Vastaanotto ja jälkimaine.
"Helsingin Sanomien" Paula Talaskivi sanoi ensi-iltakritiikissään "Keltaisen perhosen" olevan ”sekä lajissaan edustavinta thrillerityyliä että ylimalkaan edustavinta uutta englantilaista tuotantoa”. Hän arvostaa etenkin näyttelijäsuorituksia ja koko ajan tihentyvää ”täyteläistä atmosfääriä”.
Rocamadour (juusto)

Rocamadour [ʁɔkamaduʁ] on ranskalainen vuohenmaitojuusto. Se on nimetty juuston tuotantokeskuksen, Lotin departementissa sijaitsevan Rocamadourin kunnan mukaan. Alueella on valmistettu pienikokoisia vuohenmaitojuustoja jo vuosisatojen ajan. Vuokraviljelijöiden mainitaan voineen maksaa veronsa juustolla. Vuodelta 1451 on säilynyt sopimus, jolla Évreux’n piispa ja hänen vasallinsa solmivat kirkollisveron määrän juustoissa. Rocamadour on ollut vuodesta 1996 suojattu alkuperänimitys. Vuonna 2014 juustoa tuotettiin 34:llä maatilalla ja kolmessa yrityksessä yhteensä 1 023 tonnia.
Suojatun alkuperäisnimityksen ehtona on tiettyjen valmistustapojen noudattaminen. Juustoon käytettävä maito tulee tuottaa alpine- ja saanen-rotuisista vuohista, ja 80 prosenttia vuohien käyttämästä ravinnosta tulee olla peräisin suojatun alkuperäisnimityksen määrittelemältä alueelta. Rocamadour-juuston määritelty alue käsittää Causses du Quercyn alueen kunnat. Vuohet tuottavat imetyskaudella 2–3 litraa maitoa päivässä, ja ne lypsetään kahdesti päivässä. Juusto valmistetaan raakamaidosta, johon lisätään sen saostamiseksi juoksutetta ja heraa. Maito jätetään aloilleen vuorokaudeksi, minkä jälkeen syntynyt juustomassa kerätään säkkeihin ja sitä kuivatetaan vielä toinen vuorokausi. Kuivattu juustomassa suolataan ja asetetaan pieniin muotteihin. Muotittamisen jälkeen juustot viedään kypsytysuuniin ja vielä tämän jälkeen kypsytyshuoneeseen vähintään kuudeksi vuorokaudeksi. Kypsytyksen aikana juustoja käännellään päivittäin.
Rocamadour on rakenteeltaan pehmeä ja kermainen. Sen kuori on valkoinen ja pehmeä. Pitempään kypsyneestä juustosta tulee kuivempaa ja sen mausta vahvempaa.
Roncal (juusto)

Roncal on Espanjan Navarran itsehallintoalueella valmistettava lampaanmaitojuusto.
Roncal-juustoa valmistetaan Navarran Roncal-laakson alueella lähellä Espanjan Ranskan vastaista rajaa. Juustolla on ollut suojattu alkuperänimitys vuodesta 1981 ja suoja käsittää 220 lammastilaa. Tilat tuottavat vuosittain noin 2 400 000 litraa maitoa, josta valmistetaan 385 000 kiloa juustoa.
Roncal-juustoa valmistetaan lacha- ja rasa aragonesa -rotuisten lampaiden raakamaidosta. Maito saostetaan 30–37 °C lämpötilassa eläinperäistä juoksutetta käyttäen. Juustomassa pilkotaan pieniin osiin ja hera erotellaan siitä käsin. Tämän jälkeen juustomassa asetetaan muotteihin ja juusto puristetaan, sekä suolataan. Suolaus voidaan suorittaa kuivasuolauksena tai upottamalla juusto suolaliemeen. Juustoa kypsytetään yli 120 päivää 7–12 °C lämpötilassa. Valmis juusto on tyypillisesti painoltaan 1-3 kiloa. Sillä on kova ruskea kuori ja sen sisältö on kovaa ja väriltään kellertävän valkoista tai oljenkeltaista. Juuston makua on kuvailtu voimakkaaksi, hieman tuliseksi ja paahdetuksi. Sillä on myös pitkä jälkimaku.
Star Ocean

Star Ocean on tri-Acen kehittämä roolipelisarja. Sarjan ensimmäiset osat on julkaissut Enix ja myöhemmin Square Enix.
Muu media.
Pelisarjasta on tehty myös Mayumi Azuman manga, joka on sovitettu animeksi ja myöhemmin jatkettu draama CD:llä.
Terence Davies

Terence Davies (10. marraskuuta 1945 Liverpool, Lancashire – 7. lokakuuta 2023) oli brittiläinen elokuvaohjaaja ja -käsikirjoittaja, joka teki 1970-luvun puolessavälissä alkaneella urallaan vain muutaman pitkän näytelmäelokuvan, kolme lyhytelokuvaa (ns. Terence Davies -trilogia) ja yhden dokumentin. Häntä pidetään kuitenkin yhtenä Britannian arvostetuimmista elokuvaohjaajista. Hänen elokuviaan ovat "Rakkaat muistot" (1988), "Päivä painuu mailleen" (1992), "Sydän vieraassa talossa" (2000) ja "Syvänsininen meri" ("The Deep Blue Sea", 2011). Daviesin teosten teemoja ovat nostalgia sekä homoseksuaalisuus ja sen suhde työväenluokkaan ja katoliseen kristinuskoon.
Vuonna 2010 Davies vieraili Sodankylän elokuvajuhlilla ja vuonna 2016 Rakkautta &amp; Anarkiaa -festivaaleilla Helsingissä.
Henkilökohtainen elämä ja kuolema.
Davies vietti elämänsä suurimman osan yksin asuen Mistleyssä, Essexissä. Vuonna 2022 tehdyssä haastattelussa hän kertoi, että hän ei ollut kiinnostunut pitkistä suhteista, vaikka hänellä oli heteroseksuaalinen suhde 1970-luvun lopulla. Tuolloin yleinen ajatus oli, että oikean kumppanin löytäminen tekee onnelliseksi, mutta myöhemmin hän ei enää ollut kiinnostunut perinteisistä suhteista ja hän kokeili homoseksuaalista suhdetta muutaman kuukauden ajan, mutta päätti, ettei se ollut hänelle sopivaa.
Hän kuoli kotonaan lyhyen sairauden jälkeen 7. lokakuuta 2023.